Myynnissä on historiallisesti arvokas auto, joka on käytännössä käyttökelvoton.

Auto on kaupunkikäytössä kamala, sanoo omistaja. CATAWIKI AUCTION

Jos ei oteta huomioon muutamia tosiseikkoja kuten sitä, että Maserati Merak 3000 -urheiluauto on kaupunkiajossa aivan kamala, autossa ollaan lähes makuuasennossa eikä sieltä näe ulos, auto vie 40 litraa bensaa satasella, tavaratiloihin ei mahdu mitään ja moottori huutaa korvan vieressä, voi Valkeakoskella huutokaupattavaa autoharvinaisuutta pitää todellisena löytönä.

Kiinnostavaa tässä vihreässä italialaisessa voimanpesässä on ainakin sen historia.

Auton ensimmäinen omistaja oli liikemies nimeltä Mohamed al-Fayed, entinen Pariisin Ritz-hotellin ja Lontoon tavaratalo Harrodsin omistaja, joka myöhemmin tuli tunnetuksi ympäri maailman prinsessa Dianan appiukkokokelaana.

Diana seurusteli al-Fayedin pojan Dodin kanssa. Tarina kertoo, että Dodi käytti Maseratillaan Dianaa romanttisilla ajeluilla Lontoossa 1990-luvun loppupuolella.

Diana ja Dodi kuolivat auto-onnettomuudessa Pariisissa vuonna 1997.

Hulppean kokoelman ja oman yksityisen automuseon kerännyt Mohamed al-Fayed halusi eroon pojastaan muistuttavasta autosta, jonka jälkeen se päätyi suomalaiselle Pentti Elolle 2000-luvun alussa.

Maserati Merak 3000 -autoja valmistettiin vain 781 kappaletta. Nyt huutokaupattava auto on sarjanumeroltaan 352. Se on maalattu turkoosinväriseksi. Kyseisessä värissä autoja tehtiin vain muutama.

- Olen lapsesta asti harrastanut autoja ja moottoripyöriä ja suuri unelma oli, että jonain päivänä on keskimoottorin italialainen.

Al-Fayedin entisen auton huutokaupasta kertoi ensin Helsingin Sanomat.

Tällä autolla Dodi al-Fayedin kerrotaan ajeluttaneen prinsessa Dianaa. CATAWIKI AUCTION

Aikansa kutakin

Pentti Elo sai autosta vinkin kemiläisen ystävänsä kautta. Kyseinen mies sattui olemaan F1-kuljettaja Gerhard Bergerin helikopterikuski ja tiesi paljon autoista.

- Se tuli kaverin tuomana Kemistä. Kaveri joka asui siellä, toi sen Englannista.

65-vuotias perheellinen mies on kuitenkin nyt todennut, että autolle ei enää ole käyttöä.

- Olen sen ikäinen äijä ja on sen kokoinen perhe, että ei me mahduta sinne millään. Se on jäänyt koko ajan käyttämättömäksi ja olen jo 65-vuotias, en voi sitä mihinkään viedä. Ihan järkisyistä myyn sen, sanotaan näin.

Elo sanoo, että kaupunkikäytössä Maserati Merak -urheiluauto on " aivan kamala " .

- Eihän sillä tee mitään. Ei voi mennä TB:lle tankkaamaan. Auto ottaa pohjasta kiinni, koska TB:lla on korkeammat kanttikivet.

Statusleluja

Elo kertoo, että hänellä on omissa kokoelmissaan vielä muutama hieno auto.

- Ei enää hirveän monta ole. On muutamia harvinaisia autoja jemmassa, mutta vähän ja hienoa, ei mitään suurta.

Näin Elo kuvailee erikoisautoja harrastuksena:

- Kaikki erikoisvehkeet ovat statusleluja oikeastaan. Jos miettii tätä autoa autona, niin on se hieno esine, hieno historia, hienoja teknisiä oivalluksia ja hieno vehje, mutta jos autolta vaatii muita nykypäivänä tärkeitä elementtejä, niin ne eivät kyllä toteudu sen kanssa.

Hän ei osaa arvioida paljonko auton hinnaksi lopulta tulee. Kysymys on siitä, että riittävän varakkaat henkilöt alkavat kisata saadakseen auton kokoelmiinsa.

Elo on ulkoistanut myynnin hyvälle ystävälleen, jolla on kokemusta vastaavista huutokaupoista. Siksi auto on päätynyt Valkeakoskelle. Odotettavissa on yli 100 000 euron hintalappu. Nyt tarjouksia on 26 ja hinta vielä vaisu, vaikka Maserati Merak 3000:n myynnistä on kirjoitettu mediassa ympäri maailmaa. Myyntiaikaa on jäljellä reilut kaksi päivää.

- Tällaisissa huutokaupoissa viimeinen puoli tuntia ratkaisee.